Cukuplah menipu, apa dosa, salah anak saya?
Kulim: "Cukuplah menipu, anak saya pun sudah tiada. Apa dosa dan salah anak saya sampai jadi  mangsa?". Itu reaksi  Mohammad Azhar Arzemi, 31, yang kecewa selepas imej dan rakaman video siaran langsungnya anaknya, Mohammad Bilal Yusra  atau nama manjanya Bilal digunakan oleh individu dipercayai sindiket penipuan (scammer)  yang melakukannya bagi mengumpul dana untuk kepentingan  peribadi. Menurut Mohammad Azhar, apa yang berlaku amat menyedihkan kerana Bilal sudah sembilan bulan meninggal dunia namun masih ada cuba mengambil kesempatan.  Mohammad Azhar juga kesal kerana ia berlarutan sejak sekian lama iaitu sewaktu Bilal masih ada lagi. "Saya sudah lama sedar kewujudan  individu menggunakan gambar dan video Bilal, seingat saya sejak mula berkongsi kisahnya di media sosial. "Semua yang buat begitu menggunakan akaun palsu dan dapat maklumat selepas ada bertanya untuk dapatkan kepastian. "Baru-baru ini, saya sendiri nampak video menggunakan gambar anak saya di TikTok dan sangat sedih mengenangkan mengapa mereka tergamak buat begitu ketika saya dengan isteri masih bersedih dengan ketiadaan anak," katanya ketika dihubungi Harian Metro.   Mohammad  Azhar berkata, dia juga bercadang membuat laporan polis supaya pihak berkuasa dapat mengambil tindakan ke atas individu terbabit.  Pada masa sama, Mohammad Azhar berharap  orang ramai tidak terpedaya dengan mana-mana individu yang menggunakan gambar atau video lama anaknya itu. "Saya memang  dalam kesempitan dan perlukan dana untuk anak sulung, istimewanya, Nur Khaulah Al Azwar Mohammad Azhar, 5, menjalani rawatan susulan akibat masalah tulang belakang bengkok. "Tapi bila tersiarnya video dan gambar lama Bilal buat ramai salah sangka sedangkan Bilal sudah tiada.  "Jadi, mereka yang nak bantu boleh menghubungi saya di talian 010-219 5301 untuk kepastian atau  menghulurkan sumbangan melalui akaun CIMB bernombor 7047468689 atas nama Mohammad Azhar Arzemi  kerana hanya itu akaun yang sah," katanya. Sebelum ini, Harian Metro  melaporkan penyakit Bilal  yang menderita akibat kecacatan tempurung kepala atau Alobar Holoprosencaphly. Berikutan itu, kepalanya membesar hingga pernah mencapai berat 28 kilogram (kg). Bilal memerlukan penjagaan rapi yang menyebabkan kedua ibu bapanya tidak dapat bekerja tetap walaupun kesempitan wang.  Pada 15 Disember tahun lalu, Bilal  dilaporkan meninggal dunia di pangkuan ibu bapanya di rumah mereka di Kampung Sungai Ular, dekat sini.